Diari Oficial de la Generalitat Valenciana


Sumari del DOGV 6873, del 01-10-2012 (2012/9040)

DECRET LLEI 6/2012, de 28 de setembre, del Consell, de desplegament i aplicació de les disposicions incloses en el títol I i disposicions concordants del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2012/09/28/6**

### Versions

 17/07/2018 - Actualitat  01/01/2014 - 16/07/2018  Text inicial: 01/10/2012 - 31/12/2013 

### Dades del document

Número de DOGV
:   6873

Data del DOGV
:   01-10-2012

Secció del DOGV
:   I. DISPOSICIONS GENERALS

Número del document
:   2012/9040


Data del document
:   28-09-2012

Organisme emissor
:   Conselleria d'Hisenda i Administració Pública

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda i Administració Pública
    * quadre administratiu
    * accident laboral
    * salari
    * empleat de serveis públics
    * universitat
    * funcionari
    * prima salarial
    * legislació
    * indemnització per acomiadament
    * baixa per malaltia
    * negociació col·lectiva
    * personal docent
    * mobilitat de la mà d'obra

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 17.07.2018 -**

 

**Decret llei 6/2012, de 28 de setembre, del Consell, de desplegament i aplicació de les disposicions incloses en el títol I i disposicions concordants del Reial Decret-Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat.**

 

[**(DOGV núm. 6873 de 01.10.2012)**](http://www.docv.gva.es/datos/2012/10/01/pdf/2012_9040.pdf) **Ref. 009021/2012**

 

 

PREÀMBUL

 

Este decret llei es dicta en desplegament i aplicació dels preceptes inclosos en el títol I i disposicions concordants del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat.

Tal com s'expressa en l'exposició de motius del reial decret llei mencionat, l'actual conjuntura económica i la necessitat de reduir el dèficit públic sense detriment dels servicis públics essencials, fa necessari millorar l'eficiència de les administracions públiques en l'ús dels recursos públics, a fi de contribuir a la consecució de l'objectiu d'estabilitat pressupostària derivat del marc constitucional i de la Unió Europea.

Des d'esta perspectiva, i en la senda de les mesures que s'estan adoptant durant els últims anys en el si de les distintes administracions territorials, el Govern de la Nació ha adoptat un conjunt de mesures destinades a la racionalització i reducció de les estructures administratives i a la contenció dels gastos de personal que permeten l'increment de la qualitat i productivitat de l'ocupació pública. Es tracta de mesures que han d'adoptar-se de manera conjunta en tot l'Estat, per a poder assegurar la consecució dels mencionats objectius d'austeritat i eficiència en les distintes administracions públiques.

En concret, i als efectes de la Comunitat, el reial decret llei introdueix modificacions substancials en règim retributiu, pensions indemnitzatóries d'alts càrrecs, de seguretat social, vacacions, dies de lliure disposició, jubilació i règim retributiu durant la situació d'incapacitat temporal.

En este marc, el Consell considera necessari i oportú, dictar, quant al seu àmbit competencial estatutàriament reconegut, una norma amb rang de llei que desplegue i adapte les mesures incloses en el reial decret llei esmentat per al conjunt de la Generalitat i les seues institucions, respectant, en tot cas, en el seu desplegament, tant la vocació d'universalitat de les mesures com el caràcter temporal d'alguna d'estes.

Estes circumstàncies, i la necessitat, per a la plena efectivitat de les mesures vinculades directament a la consecució de l'estalvi en el gasto públic, d'ajustar-se als terminis establits pel reial decret llei, constitueixen el fet habilitant de necessitat extraordinària i urgent que l'Estatut exigeix en l'article 44 per a l'adopció d'un decret llei.

Per tot aixó, i a l'empara del que preveuen els articles 44, 49 i 50 de l'Estatut d'Autonomia de la Comunitat Valenciana, a proposta del conseller d'Hisenda i Administració Pública i amb la deliberació prèvia del Consell, en la reunió del dia de 28 setembre de 2012,

 

 

DECRETE

 

**Article 1. Finalitat i efectes**

1. Les mesures incloses en este decret llei es dicten en desplegament i aplicació dels preceptes inclosos en el títol I i disposicions concordants del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat.

2. En tot cas, l'aplicació de les mesures adoptades en este decret llei hauran de tindre un impacte equivalent en tota la Generalitat, les seues institucions i el seu sector públic, i és responsabilitat dels distints órgans competents en matèria de personal, en cada una de les entitats, institucions, i la resta de persones jurídiques afectades, assegurar el compliment de l'esmentada equivalència, sense perjuí de la necessària adequació en l'aplicació de les mesures a la naturalesa, fins, i règim jurídic de cada un dels subjectes jurídics afectats.

 

**Article 2. Pensions indemnitzatóries**

1. D'acord amb el que disposa l'article 1 del Reial Decret Llei 20/2012, les pensions indemnitzatóries, prestacions compensatóries, i qualsevol altra percepció económica prevista en ocasió del cessament en qualsevol càrrec, lloc o activitat en el sector públic, són incompatibles amb qualsevol retribució amb càrrec als Pressupostos de la Generalitat, dels ens, entitats i empreses, fundacions i consorcis dependents o amb càrrec al de les institucions de la Generalitat o que resulte de l'aplicació d'aranzel, així com amb la percepció de jubilació o retir per drets passius o per qualsevol règim de Seguretat Social públic i obligatori.

2. Estes pensions indemnitzatóries i assimilats, seran igualment incompatibles amb qualsevol retribució que provinga d'una activitat privada, a excepció de les previstes en l'article 10 de la Llei 5/2006, de 10 d'abril, de regulació dels conflictes d'interessos dels membres del Govern i dels alts càrrecs de l'Administració General de l'Estat.

3. Els que cessen en els llocs i tinguen dret a alguna de les prestacions económiques a què es refereixen els apartats 1 i 2 tindran un termini de 15 dies hàbils, a comptar des que concórrega la incompatibilitat, per a comunicar a la conselleria amb competències en matèria d'hisenda o, si és el cas, a la conselleria competent en matèria de sector públic empresarial, la seua opció entre la percepció d'estes o la retribució de l'activitat pública o privada que estiguen exercint o, si és el cas, percepció de la pensió de jubilació o retir. L'opció per la retribució pública o privada o per la pensió de jubilació o retir, que es formalitzarà per escrit per a la seua adequada constància, implica la renúncia a les pensions indemnitzatóries, prestacions compensatóries i qualsevol altra percepció económica prevista en ocasió del cessament.

 

**Article 3. Paga extraordinària del mes de desembre de 2012 del personal del sector públic valencià**

1. El personal del sector públic valencià, tal com queda delimitat en l'article 22 de la Llei 10/2011, de 27 de desembre, de Pressupostos de la Generalitat per a l'exercici 2012, veurà reduïdes les seues retribucions en les quanties que corresponga percebre en el mes de desembre com a conseqüència de la supressió tant de la paga extraordinària com de la paga addicional de complement específic o pagues addicionals equivalents a este mes, d'acord amb el que estableix l'article 2 del mencionat Reial Decret Llei 20/2012, de 13 de juliol.

2. Les quantitats derivades de la supressió de la paga extraordinària i de les pagues addicionals de complement específic o pagues addicionals equivalents, d'acord amb el que disposa este article, es destinaran en exercicis futurs a realitzar aportacions a plans de pensions o contractes d'assegurança col·lectiva que incloguen la cobertura de la contingència de jubilació, amb subjecció al que estableix la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera, i en els termes i amb l'abast que es determinen en les corresponents lleis de pressupostos.

3. En aquells casos en què no estiga prevista expressament en el seu règim retributiu la percepció de pagues extraordinàries o es perceben més de dos a l'any es reduirà una catorzena part de les retribucions totals anuals exclosos els incentius al rendiment. Esta reducció es prorratejarà entre les nómines pendents de percebre en este exercici.

4. El que disposen els apartats anteriors no serà aplicable a aquells empleats públics les retribucions dels quals, per jornada completa, exclosos incentius al rendiment, no arriben en cómput anual 1,5 vegades al salari mínim interprofessional establit en el Reial Decret 1888/2011, de 30 de desembre.

5. La reducció retributiva regulada en este article serà també d'aplicació al personal de les fundacions a què es refereix l'apartat 3 de l'article 5 del Text Refós de la Llei d'Hisenda Pública, al personal dels consorcis amb participació majoritària, directa o indirecta, de l'Administració del Consell o les seues entitats autónomes.

 

**Article 4. Paga extraordinària i addicional o equivalent del mes de desembre de 2012 dels empleats públics al servici de l'Administració de la Generalitat i del seu sector públic**

1. D'acord amb el que disposa l'article anterior, el personal funcionari i estatutari, inclós en els articles 24, 27 i 28, apartats 1 i 8 de la Llei 10/2011, de 27 de desembre, de Pressupostos de la Generalitat per a l'exercici 2012, no percebran en el mes de desembre de 2012 cap quantia en concepte de paga extraordinària ni, si és el cas, en concepte de paga addicional de complement específic o equivalent.

2. El personal laboral inclós en l'àmbit d'aplicació de l'article 30 de l'esmentada Llei 10/2011, no percebrà les quantitats en concepte de gratificació extraordinària en ocasió de les festes de Nadal o paga extraordinària o equivalent del mes de desembre de 2012. Esta reducció comprendrà la de tots els conceptes retributius que formen part d'esta paga d'acord amb els convenis col·lectius que siguen aplicables.

L'aplicació directa d'esta mesura es realitzarà en la nómina del mes de desembre de 2012, sense perjuí que puga alterar-se la distribució definitiva de la reducció en els àmbits corresponents per mitjà de la negociació col·lectiva, i podrà, en este cas, acordar-se que esta reducció s'execute de forma prorratejada entre les nómines pendents de percebre en este exercici a partir de l'entrada en vigor d'este decret llei.

La reducció retributiva prevista en este apartat també serà aplicable, sempre que no tinga la consideració d'alt càrrec, al personal que ocupa llocs de caràcter directiu, al personal laboral d'alta direcció, al personal amb contracte mercantil i al no acollit a conveni col·lectiu de les persones jurídiques a què fa referència l'article 5.2 i 5.3 del Text Refós de la Llei d'Hisenda Pública de la Generalitat Valenciana.

3. Als empleats públics classificats com a personal eventual a què es refereix l'article 29 de la Llei 10/2011, de 27 de desembre, de Pressupostos de la Generalitat per a l'exercici 2012, la reducció retributiva prevista en l'article anterior s'aplica detraient de les seues retribucions anuals un import igual al de la paga extraordinària del mes de desembre. L'esmentada minoració es prorratejarà entre les nómines pendents de percebre en este exercici.

 

**Article 5. Paga extraordinària del mes de desembre de 2012 de les persones que ocupen llocs d'alts càrrecs del Consell, de les institucions de la Generalitat a què es refereix l'article 20.3 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, de l'Administració de la Generalitat i del personal directiu del sector públic valencià**

1. La reducció prevista en l'article 3 d'este decret llei serà d'aplicació a les persones que ocupen llocs d'alts càrrecs del Consell, de l'Administració de la Generalitat, i de les institucions de la Generalitat a què es refereix l'article 20.3 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, les retribucions de les quals incloguen, entre els seus conceptes retributius, el de paga extraordinària o equivalent, i es procedeix a la supressió de la paga extraordinària del mes de desembre.

En els casos en què les seues retribucions no prevegen expressament, entre els seus conceptes retributius, el de paga extraordinària o equivalent, es detraurà una quantitat que permeta arribar al mateix percentatge de reducció, sobre les retribucions anuals, que als alts càrrecs previstos en el paràgraf anterior.

2. La reducció retributiva regulada en este article serà també d'aplicació als presidents, consellers delegats, directors generals, gerents i titulars d'altres llocs de treball o càrrecs assimilats que exercisquen la funció executiva de màxim nivell amb subjecció directa a l'órgan de govern de les persones jurídiques a què fa referència l'article 2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.

 

**Article 6. Prestació económica en la situació d'incapacitat temporal del personal al servei de la Generalitat, organismes i entitats dependents i órgans estatutaris.******[1]****

*Derogat*

 

**Article 7. Racionalització de l'estructura i organització administrativa**

En l'àmbit de l'Administració de la Generalitat, la conselleria amb competències en matèria de funció pública adoptarà, en el marc de l'article 45 de la Llei 10/2010, d'Ordenació i Gestió de la Funció Pública Valenciana, les mesures i actuacions necessàries per a garantir l'optimització dels recursos per mitjà d'una adequada distribució dels seus efectius.

Per a aixó, l'órgan competent de l'esmentada conselleria, analitzarà els efectius de personal dels distints àmbits orgànics i funcionals i adoptarà, amb un informe previ de l'órgan competent en matèria de pressupostos, criteris vinculants de mobilitat i assignació de llocs en estos àmbits, i podrà acordar, si és el cas, els canvis d'adscripció de llocs i/o d'efectius que resulten necessaris i que permeten una adequada distribució de les càrregues de treball en funció de les necessitats i estructura de l'Administració de la Generalitat.

 

**Article 8. Suspensió de pactes, acords i convenis**

Se suspenen i queden sense efecte els acords, pactes i convenis per al personal del sector públic inclós en l'àmbit subjectiu d'este decret llei, subscrits per qualsevol de les persones jurídiques, entitats o institucions que conformen la Generalitat i el seu sector públic, que continguen clàusules que s'oposen al que disposa este decret llei.

 

 

DISPOSICIONS ADDICIONALS

 

**Primera. Institucions de la Generalitat**

Els órgans competents en matèria de personal de les institucions de la Generalitat a què es refereix l'article 20.3 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, adoptaran les mesures necessàries per a assegurar el compliment d'este decret llei dins de l'àmbit de les seues competències respectives i en els termes s'hi preveuen.

La conselleria que tinga assignades les competències en l'àrea d'hisenda efectuarà, en les partides pressupostàries corresponents, les retencions que a este efecte li comuniquen les institucions a què es refereix esta disposició addicional.

 

**Segona. Centres docents privats concertats**

1. La conselleria amb competències en l'àrea d'educació adoptarà les mesures necessàries per a l'aplicació de l'article tres d'este decret llei als professors de centres concertats, descomptant l'import corresponent a la paga extraordinària i addicional o equivalent del mes de desembre, en els mateixos termes que al professorat dels centres docents públics.

2. S'articularan les mesures necessàries perquè, en exercicis futurs, i en la mesura que ho permeten les lleis de pressupostos, les quantitats derivades de l'aplicació de l'article tres puguen ser destinades a realitzar aportacions a plans de pensions o contractes d'assegurança col·lectiva que incloguen la cobertura de la contingència de jubilació, amb els mateixos criteris que es determinen per als professors de l'ensenyança pública.

3. Les prestacions que perceben els professors de l'ensenyança concertada en situació d'incapacitat temporal es complementaran en els mateixos termes que s’estableixen en este decret llei per al personal funcionari inclós en el Règim General de la Seguretat Social.

4. Les conselleries amb competències en l'àrea d'hisenda i educació adoptaran les mesures necessàries per a assegurar el compliment d'alló que disposa este article dins de l'àmbit de les seues competències respectives.

 

**Tercera. Universitats públiques de la Comunitat Valenciana**

Les mesures previstes en l'article 3 seran aplicables en l'àmbit de les universitats públiques de la Comunitat Valenciana, d'acord amb el que preveu l'article 2.1 del mencionat Reial Decret Llei 20/2012, de 13 de juliol.

La conselleria que tinga assignades les competències en l'àrea d'hisenda efectuarà, en les partides pressupostàries corresponents, les retencions necessàries conseqüència de l'aplicació d'este decret llei en l'àmbit de les universitats públiques de la Comunitat Valenciana.

 

**Quarta. Retencions en les transferències al sector públic**

La conselleria que tinga assignades les competències en l'àrea d'hisenda efectuarà, en les partides pressupostàries corresponents, les retencions necessàries conseqüència de l'aplicació d'este decret llei en l'àmbit del sector públic definit en l'article 5 del Text Refós de la Llei d'Hisenda Pública i als consorcis amb participació majoritària, directa o indirecta, de l'Administració del Consell o de les seues entitats autónomes.

 

**Quinta. Paga extraordinària i addicional o equivalent del mes de desembre de 2012 del** personal al servici de l'Administració de Justícia competència de la Generalitat

Al personal al servici de l'Administració de Justícia pertanyent als cossos i escales de metges forenses, secretaris de justícia de pau, de gestió processal i administrativa, de tramitació processal i administrativa i d'auxili judicial competència de la Generalitat, se li aplicarà la reducció prevista en l'article 3.3 del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat. Així mateix, deixaran de percebre les quanties corresponents al mes de desembre de la paga addicional aprovada per l'Acord del Consell de 25 de maig de 2007.

 

**Sexta. Les Corts**

Les Corts comunicaran, a la conselleria que tinga assignades les competències en l'àrea d'hisenda, les actuacions realitzades en compliment del que disposa la disposició addicional quarta «Aplicació del títol I d'este reial decret llei als poders públics» del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat, amb la finalitat que es realitzen les retencions oportunes en les partides pressupostàries corresponents.

 

**Sèptima. Encàrrecs de gestió**

Les tarifes dels encàrrecs de gestió a les entitats declarades mitjà propi i servici tècnic de l'Administració de la Generalitat i la resta d'ens, organismes i entitats dependents, es reduiran en la part proporcional que corresponga a l'aplicació de l'article 3 d'este decret llei.

 

 

DISPOSICIONS TRANSITÒRIES

 

**Primera. Règim transitori de prestació económica en la situació d'incapacitat temporal**

Amb efectes des de l'1 d'octubre de l'any en curs, el que disposa l'article sis sobre la prestació económica en la situació d'incapacitat temporal serà aplicable per a tots aquells processos en vigor que s'hagen iniciat amb anterioritat a l'esmentada data.

 

**Segona. Dies per assumptes particulars**

L'any 2012, el personal empleat públic gaudirà del nombre de dies per assumptes particulars als quals tinguera dret segons la normativa vigent fins a l'entrada en vigor d'este decret llei.

A partir del dia 1 de gener de 2013, este nombre de dies serà de tres, de conformitat amb el que disposa la normativa estatal de caràcter bàsic.

 

**Tercera. Pensions indemnitzatóries**

Els que en el moment de l'entrada en vigor d'este decret llei perceben alguna de les pensions indemnitzatóries, prestacions compensatóries i qualsevol altra percepció económica a què es refereix l'article 2, o tinguen reconeguda normativament esta possibilitat, tindran un termini de 15 dies hàbils, a comptar de la data de publicació d'esta norma en el Diari Oficial de la Comunitat Valenciana, per a comunicar a l'órgan competent, d'acord amb el que disposa l'apartat 3 de l'article 2, la seua opció entre la percepció d'esta o la retribució de l'activitat pública o privada que estiguen exercint o, si és el cas, percepció de la pensió de jubilació o retir.

Una vegada rebuda esta comunicació per l'órgan competent, esta es remetrà al centre pagador corresponent perquè, en el cas que l'interessat opte per percebre les retribucions corresponents al lloc públic o privat que vaja a exercir o, si és el cas, percepció de la pensió de jubilació o retir, deixe d'abonar-li les esmentades pensions indemnitzatóries, prestacions compensatóries i qualsevol altra percepció económica.

A falta d'opció en el termini assenyalat, s'entendrà que l'interessat renuncia a percebre les pensions indemnitzatóries, prestacions compensatóries i qualsevol altra percepció económica a què es refereix l'article 2 optant per percebre la retribució corresponent al càrrec o activitat que exercisca en l'actualitat o, si és el cas, la pensió de jubilació o retir.

 

 

DISPOSICIONS DEROGATÒRIES

 

**Única**

1. Queda derogat l'article quinze del Decret Llei 1/2012, de 5 de gener, del Consell, de mesures urgents per a la reducció del dèficit a la Comunitat Valenciana.

2. Queda derogat l'apartat dos, de l'article 69, de la Llei 10/2010, de 9 de juliol, d'Ordenació i Gestió de la Funció Pública Valenciana, així com qualsevol referència a este continguda en el seu articulat.

3. Així mateix, queden derogades totes les disposicions que del mateix rang o d'un rang inferior s'oposen al que estableix este decret llei.

 

 

DISPOSICIONS FINALS

 

**Primera. Modificació dels apartats u i dos de l'article 63 de la Llei 10/2010, de 9 de juliol, d'Ordenació i Gestió de la Funció Pública Valenciana**

Es modifiquen els apartats u i dos de l'article seixanta-tres de la Llei 10/2010, de 9 de juliol, d'Ordenació i Gestió de la Funció Pública Valenciana, que queda redactat en els termes següents:

«Article 63. Jubilació

1. La jubilació del personal funcionari podrà ser:

a) Voluntària.

b) Forçosa.

c) Com a conseqüència de la declaració d'incapacitat permanent.

2. Serà procedent la jubilació voluntària, a sol·licitud de la persona funcionària interessada, sempre que esta reunisca els requisits i condicions establits en el Règim de Seguretat Social que li siga aplicable».

 

**Segona. Modificació de l'article 71 de la Llei 10/2010, de 9 de juliol, d'Ordenació i Gestió de la Funció Pública Valenciana**

Es modifica l'article setanta-u de la Llei 10/2010, de 9 de juliol, d'Ordenació i Gestió de la Funció Pública Valenciana, en els termes següents:

«Article 71. Vacacions

El personal funcionari tindrà dret a disfrutar durant cada any natural, d'unes vacacions retribuïdes de 22 dies hàbils, o dels dies que corresponguen si el temps de servici durant l'any ha sigut menor, en els termes i condicions que es determinen reglamentàriament.

Als efectes del que preveu este article, no es consideraran com a dies hàbils els dissabtes, sense perjuí de les adaptacions que s'establisquen per als horaris especials.

Quan el període de vacacions coincidisca amb una incapacitat temporal derivada de l'embaràs, part o lactància natural, o amb el permís de maternitat o paternitat, o amb la seua ampliació per lactància, el personal empleat públic tindrà dret a gaudir les vacacions en data distinta, encara que haja acabat l'any natural a què corresponguen».

 

**Tercera. De les mesures adoptades en aplicació del Reial Decret Llei 20/2012**

En el termini d'un mes des de la publicació d'este decret llei, el conseller competent en matèria d'hisenda i funció pública donarà compte, si és el cas, al Consell, de totes les mesures administratives vinculades a la gestió ordinària de la Generalitat adoptades per a assegurar l'efectiva aplicació del Reial Decret Llei 20/2012. Esta rendició de comptes inclourà totes les mesures adoptades des del 14 de juliol de 2012 fins a la data de publicació d'este decret llei.

 

**Quarta. Habilitació normativa**

Es faculta la conselleria competent en matèria d'hisenda i de funció pública per a aprovar totes aquelles normes i adoptar totes les mesures necessàries per a l'aplicació d'este decret llei.

 

**Quinta. Entrada en vigor**

Este decret llei entrarà en vigor el dia que es publique en el Diari Oficial de la Comunitat Valenciana.

 

Castelló de la Plana, 28 de setembre de 2012

 

El president de la Generalitat,

ALBERTO FABRA PART

 

El conseller d'Hisenda i Administració Pública,

JOSÉ MANUEL VELA BARGUES

 

 

---

****[1]****L’article 6 es deroga per la disposició derogatória única del [**Decret Llei 3/2018, de 13 de juliol**](https://dogv.gva.es/va/eli/es-vc/dl/2018/07/13/3/), del Consell, pel qual es modifica la Llei 22/2017, de 29 de desembre, de pressupostos de la Generalitat per a l'exercici 2018. (DOGV núm. 8340 de 17.07.2018) Ref. Base de dades 011847/2018.


Còpia Permalink ELI